Hrubjelčicy

Hrubjelčicy ( Grubschütz) su hornjołužiska wjes ;  w Budyskim wokrjesu. Běchu hač do lěta 1950 samostatna gmejna a słušeja wot 1999 ke gmejnje Dobruša-Huska.

Geografija
mini|left|Powětrowy wobraz Hrubjelčic (2020)
Hrubjelčicy leža někak štyri kilometry na juhozapad wot Budyšina we wysokosći 200 metrow nad mórskej hładźinu. Južnje a wuchodnje wokoło Hrubjelčic ćeče Sprjewja, kotraž je wyše a niže wsy wusku wudrjeńcu wutworiła. Susodne wsy su Sćijecy na sewjeru, Přišecy na wuchodźe, Dobruša na juhu a Ćěchorjecy na juhozapadźe. Sewjerowuchodnje Hrubjelčic leži Humboldtowy haj. We wsy nadeńdźe so woblubowany hosćenc Sprjewiny doł.

 Ležownostne mjena 
Michał Rostok naliči 1887 slědowace serbske ležownostne mjena: Haje, Broj (= Brohi?), Hrabšina, Dźěłošća, W dołkach, Na skowrončej horje, Na Torinje, Pola skałow, Pola křiža.Michał Rostok: Ležownostne mjena. W: ČMS 40 (1887), str. 3–50, tu str. 15 (digitalizat).

 Stawizny 
Prěnjotnje běchu Hrubjelčicy kulowc při Ćěchorječanskim puću w južnym dźělu dźensnišeho sydlišća. Prěnje historiske naspomnjenje pochadźa z lěta 1419 (Gropschitz) a 1466 mjenowaše so wjes jako wudwór. Ležownostne knjejstwo wukonješe Budyske tachantstwo. Poměrnje dołho wužiwaštej dwě formje wjesneho mjena paralelnje: zněmčene Grubschütz (Grobschitz 1466, Grubschitz 1590) a po serbskim wuprajenju warianty Rubelschitz (1550), Rubolschütz (1620) abo Rubelschütz (1669).

 Wobydlerstwo 
Po Mukowej statistice mějachu Hrubjelčicy we 1880tych lětach cyłkownje 150 wobydlerjow, mjez nimi 124 Serbow (83 %) a 26 Němcow.

Přewažnje ewangelske wobydlerstwo přisłušeše wot jeje załoženja Michałskej wosadźe w Budyšinje. Tež poměrnje wulka katolska mjeńšina bě do Budyšina zafarowana. W lěće 1834 bě wot 129 wobydlerjow 63 katolskich, 1925 bydlachu w Hrubjelčicach 224 ewangelskich (80 %) a 57 katolskich wobydlerjow.

Žórła 

 Wotkaz 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Sydlišćo při Sprjewi
Kategorija:Dobruša-Huska
Kategorija:Sydlišćo w serbskim sydlenskim rumje
Kategorija:Prěnje naspomnjenje 1419
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1950